DA Den Europæiske Unions Tidende CE 78/118

(2004/C 78 E/0119)

SKRIFTLIG FORESPØRGSEL E-2484/03

af Daniel Varela Suanzes-Carpegna (PPE-DE) til Kommissionen

(24. juli 2003)

Om: Galiciens stilling i forbindelse med reformen af den fælles landbrugspolitik

For at kunne bedømme de mulige virkninger på kort, mellemlang og lang sigt af gennemførelsen af den netop vedtagne midtvejsreform af den fælles landbrugspolitik, herunder dens konkrete betydning for en ugunstigt stillet mål 1-region som Galicien, vil det være af stor nytte at kende de tal, undersøgelser, rapporter og udtalelser om dette spørgsmål, som Kommissionen er i besiddelse af, hvorfor følgende bedes oplyst:

1. Er Kommissionen i besiddelse af undersøgelser om virkningerne af gennemførelsen af denne reform i en region som Galicien, der er et udpræget kvægavlsområde med små bedrifter, der stadig kun har få tekniske hjælpemidler, og som modtager landbrugsstøtte i begrænset omfang?

2. Har Kommissionen i sine vurderinger lagt tilstrækkelig vægt på, at mellemstore byer i det indre Galicien er stærkt økonomisk afhængige af mælkeproduktionen? Har den således overvejet, hvilke virkninger en afkobling mellem støtte og produktion vil kunne få?

3. Kan Kommissionen fremskaffe undersøgelser, der omfatter en vurdering af disse scenarier? Hvis der ikke foreligger sådanne undersøgelser, mener Kommissionen så ikke, at det er nødvendigt, i det mindste for udprægede kvægavlsområder, der har status som ugunstigt stillede regioner, at udarbejde fremskrivninger, som giver mulighed for at analysere virkningerne af reformen på mellem lang og lang sigt (10-20 år)?

4. Kan Kommissionen give følgende oplysninger om gennemførelsen af reformen af den fælles landbrugspolitik i Galicien: Hvilke tal arbejder den med for befolkningsudviklingen i landdistrikterne? Hvor stor en andel påregnes af have landbrug og kvægavl som hovederhverv? Hvor stor produktion forventes der? Hvilke virkninger forventes der på den lokale landbrugsindustri? Hvilke indirekte følgevirkninger vil der kunne påregnes for det lokale og regionale erhvervsliv?

Svar afgivet på Kommissionens vegne af Franz Fischler

(11. september 2003)

Kommissionen har i de senere år gennemført et hidtil uset antal undersøgelser for at evaluere de mulige virkninger af forslagene om reform af den fælles landbrugspolitik.

I juli 2002 fremlagde Kommissionen samtidig med meddelelsen om midtvejsreformen de vigtigste resultater af en undersøgelse med henblik på at evaluere de mulige virkninger af fremtidige optioner for mælkekvoteordningen og den fælles markedsordning for mælk og mejeriprodukter. Yderligere oplysninger fra undersøgelsen blev offentliggjort i oktober 2002.

I januar 2003 fremlagde Kommissionen en analyse af virkningerne af forslagene fra juli 2002 om midtvejsreformen, som omfattede fire undersøgelser, der var udført af fire uafhængige eksperter, og to interne analyser, som var udført af Kommissionens tjenestegrene.

I marts 2003 offentliggjorde Kommissionen en analyse af virkningerne af forslagene fra januar 2003 om reformen af den fælles landbrugspolitik, der omfattede to analyser, som var udført af Kommissionens tjenestegrene.

I de kommende måneder vil Kommissionen offentliggøre en analyse af virkningerne af de beslutninger om reformen af den fælles landbrugspolitik, der blev truffet på Rådets (landbrugsministrene) møde i juni i Luxembourg.

Undersøgelserne er baseret på makroøkonomiske modeller, der er udarbejdet for EU som helhed (de nuværende 15 medlemsstater og det udvidede EU), og i nogle tilfælde på medlemsstatsniveau. En enorm mængde pålidelige statistiske oplysninger og parametre er påkrævet for at kunne evaluere, kalibrere og validere sådanne modeller. Manglen på pålidelige statistiske oplysninger på regionalt niveau gør det vanskeligt at udvikle kvantitative værktøjer på regionalt plan og begrænser derfor mulighederne for at gennemføre en analyse af virkningerne på regionalt plan. De få kvantitative undersøgelser, som forskningsinstitutter i hele Europa har offentliggjort i den senere tid, har ofte givet forvirrende og usandsynlige resultater, der er meget vanskelige at forklare ud fra de hidtidige erfaringer og økonomiske teorier. Af alle disse grunde har Kommissionen ikke offentliggjort en analyse af virkningerne på regionalt plan. Et flertal af konklusionerne i undersøgelserne af virkningerne på EU-plan kan dog også være nyttige for en række overvejelser i forbindelse med vurderingen af virkningerne på regionalt plan.

1. Kommissionen undersøger for tiden virkningerne af den seneste aftale om reform af den fælles landbrugspolitik med henblik på at offentliggøre dem om et par måneder. Tidligere analyser har dog vist, at indførelsen af engangsbetaling på basis af tidligere rettigheder kun vil have beskeden indvirkning på EU-landmændenes indkomster, da den forventede nedgang i produktionen vil blive opvejet af højere producentpriser. Hvad en husdyrorienteret region som Galicia angår, kan der forventes lignende resultater.

2. Kommissionen er fuldstændig klar over mælkesektorens betydning for en region som Galicia, der omfatter mere end 50 % af alle mælkeproducenter i Spanien og tegner sig for mere end 30 % af den spanske mælkeproduktion. Kommissionen mener, at den seneste reform af den fælles landbrugspolitik giver mulighed for en klar langtidsplanlægning af landbrugernes driftsbeslutninger, så de omhyggeligt kan evaluere omstruktureringsbehovet med henblik på den fremtidige markedsefterspørgsel. Støtten til afkobling af den nuværende mælkeproduktion forventes at få beskedne virkninger i forhold til andre sektorer, da mælkekvoteordningen er blevet forlænget til 2015 og fortsat vil spille en vigtig rolle for forsyning skontrollen.